আর. কে. নারায়ণ
আর. কে. নারায়ণ (১০ অক্টোবর, ১৯০৬ – ১৩ মে, ২০০১) ছিলেন একজন ভারতীয় লেখক। কাল্পনিক দক্ষিণ ভারতীয় শহর মালগুডির পটভূমিকায় লেখা তাঁর রচনাগুলির জন্য তিনি সর্বাধিক পরিচিত। তাঁর পুরো নামটি হল রাসীপুরম কৃষ্ণস্বামী আইয়ার নারায়ণস্বামী। ইংরেজি ভাষায় ভারতীয় সাহিত্যের প্রথম যুগের তিন জন পুরোধা ব্যক্তিত্বের অন্যতম ছিলেন নারায়ণ (অন্য দুজন ছিলেন মুল্‌ক রাজ আনন্দ ও রাজা রাও)। তাঁরাই এই সাহিত্যকে বিশ্বে সুপরিচিত করে তুলেছিলেন।
স্বামী অ্যান্ড ফ্রেন্ডস্‌
স্বামী অ্যান্ড ফ্রেন্ডস্‌ হল ভারতীয় ঔপন্যাসিক আর. কে. নারায়ণ (১৯০৬ – ২০০১) রচিত একটি উপন্যাস ত্রয়ীর প্রথম উপন্যাস। আর. কে. নারায়ণ ইংরেজি ভাষায় সাহিত্য রচনা করতেন। এই উপন্যাসটিও ইংরেজি ভাষাতেই রচিত। "স্বামী অ্যান্ড ফ্রেন্ডস্‌" উপন্যাসটির পটভূমি ব্রিটিশ ভারতের মালগুডি নামে একটি কাল্পনিক শহর। উল্লেখ্য, এই উপন্যাস ত্রয়ীর অপর দুটি উপন্যাস হল "দ্য ব্যাচেলর অফ আর্টস্‌" ও "দি ইংলিশ টিচার"।